《花田饮陶十一白郎》
明代·邝露

夜凉明月高疏槐，招摇西倾大火颓。滔天懭恨旻天开，繁星璀璨天崔嵬。

蟋蟀悲吟烈前阶，高天愈高思徘徊。引觞惨礉不能裁，燕昭高筑黄金台。

孙阳懪懪奔驽骀，鱼目当御月不才。悬鹑含菽仳离哉，曲学阿世吾不回。

中饮欲罢伤心怀，非酒与君孰堪谐。江干鸥下无嫌猜，花田仙酿足樽罍。

专饮致醉能婴孩，连蜷桂树南山隈。四皓之出八公哀，淹留招尔行归来。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。